钦定古今图书集成/方舆汇编/职方典/第1182卷 > 《黄州上文潞公书》前人
## 钦定古今图书集成/方舆汇编/职方典/第1182卷 > 《黄州上文潞公书》前人

轼再拜：“孟夏渐热，恭惟留守太尉执事台侯万福。承
以元功，正位兵府，备物典册，首冠三公。虽曾孙之遇，
绝口不言，而金縢之书，因事自显。真古今之异事，圣
朝之光华也。”有自京师来，转示所赐书教一通，行草
烂然，使破甑敝帚，复增九鼎之重。轼始得罪，仓皇出
狱，死生未分，六亲不相保。然私心所念，不暇及他，但
“顾平生所存，名义至重，不知今日所犯，为已见绝于
圣贤，不复得为君子乎？抑虽有罪不可赦，而犹可改
也？伏念五六日至于旬时，终莫能决，辄复强颜忍耻，
饰鄙陋之词，道畴昔之眷，以卜于左右。遽辱还答，恩
礼有加，岂非察其无他而恕其不及，亦如圣天子所
以贷而不杀”之意乎？伏读洒然，知其不肖之躯，未死
之间，犹可洗濯磨治，复入于道德之场，追申徒而谢
子产也。轼始就逮赴狱，有一子稍长，徒步相随，其馀
守舍，皆妇女幼稚。至宿州，御史符下，就家取文书，州
郡望风，遣吏发卒围船搜取，老幼几怖死。既去，妇女
恚骂曰：“是好著书，书成，何所得，而怖我如此？”悉取烧
之。比事定，重复寻理，十亡其七八矣。到黄州，无所用
心，辄复覃思于《易》《论语》，端居深念，若有所得，遂因先
子之学，作《易传》九卷，又自以意作《论语说》五卷。穷苦
多难，寿命不可期，恐此书一旦复沦没不传，意欲写
数本留人间，念新以文字得罪，人必以为凶衰不祥
之书，莫肯收藏。又自惟非一代伟人不足托以必传
者，莫“若献之明公。而《易》传文多未有力，装写独至《论
语说》五卷，公退闲暇，一为读之，就使无足取，亦足见
其穷不忘道，老而能学也。”轼在徐州时，见诸郡盗贼
为患，而察其人多凶侠不逊，因之以饥馑，恐其忧不
止于窃攘剽杀也，辄草具其事上之，会有旨移湖州
而止。家所藏书既多亡轶，而此书本以为故纸糊笼
筐，独得不烧，笼破见之，不觉惘然，如梦中事，辄录其
本以献。轼废逐至此，岂敢复言天下事，但惜此事粗
有益于世，既不复施行，犹欲公知之，此则宿昔之心
扫除未尽者也。公一读讫，即烧之而已。黄州食物贱，
风土稍可安，既未得去，去亦无所归，必老于此。拜见
无期，临纸于邑，惟冀以时为国自重。